金丹诗诀
作者：陈楠
朝代：宋

半斤真汞半斤铅，隐在灵源太极先。须趁子时当采取，鍊成金液入丹田。神符白雪结玄珠，此时金丹第一炉。十二时辰须认子，莫教金鼎汞花枯。水火相交虎遇龙，金翁姹女两争雄。青去白来然后黑，到红方且入黄宫。玉炉三转见黄芽，火里红莲解发花。人在绛宫贪夜月，一杯美酒饵丹砂。四转红炉转四神，添符进火养胎精。龙虎绕炉争造化，巽风吹起水中灯。五转方成白马芽，却教六贼运河车。五行俱备雷声震，正好登楼看汞花。鍊成玉液玉神丹，擒制龟蛇顷刻间。已是中成消息处，玉炉养火莫教寒。天上七星地七宝，人有七窍权归脑。七返灵砂阴气消，铅炉只使温温火。八转神锦玉清砂，卯酉抽添火不差。渴饮华池饥嚼气，黄婆终日看金花。九转紫金成至宝，天门地户自关琐。三百八十有四铢，散为三万六午颗。青童把镜照泥丸，五脏祥云彻上关。子午寅申和已亥，胎圆数足出昆崙。移将北斗向南辰，穿过黄庭入紫庭。攒簇一年真造化，太阳正照月三更。上应星辰下应铅，太阳三十六交躔。不因法象无由采，谁语生于天地先。黄丹胡粉密陀僧，此是嘉州造化能。若不见阳真一法，世间还有几人曾。红铅之髓名真汞，黑汞之精是正铅。莫向肾中求造化，却须心里觅先天。灵汞元非是水银，丹砂不赤太迷人。此般真物谁能识，识者骖鸾脱世尘。三种真形一种稀，结成灵异少人知。莫言龙虎同源出，便是神仙立兆基。镇星合得配中央，偃水能交色变黄。不此凡金银与铁，成时全是赖阴阳。莫近丘坟秽污田，亦嫌战地产人眠。坤来灵气形为福，便是求仙小洞天。山林静处最宜良，或在尘中或在乡。土德厚时丹得厚，妄为立见有迍殃。室宜向木对朝阳，兑有明窗对夕光。照顾有名人莫晓，暮阴不得闭金墙。八门运化应时开，进退随金定往来。莫息明炉并百户，安然二鼎位三台。六百篇中起伏明，三光须顺日虚盈。推移八卦明斤两，刻漏相参莫住程。阴火息时阳火销，理分卧立顺羲爻。更随黑白天边月，六候方终晦朔交。四时推运逐星杓，昼夜停分百刻昭。郑重元君重定式，细详时候已明标。天上分明十二时，人间分作鍊丹程。若言刻漏无凭信，不会玄机药未成。心地虚闲绝万缘，且宜清静返身观。要知铁脊梁之汉，何虑修丹下手难。言者不知知不言，高谈阔论万千般。虽然眼下无人辨，恐汝终身被自瞒。人如得道自婴儿，不辨闲言是与非。君若不能心具眼，他时追悔问他谁。执著之人得不真，朝行暮辍又非诚。诚心修鍊见功验，方是人中识得人。父精母血结胎成，尚自他形似我形。身内认吾真父母，方才捉得五行精。子时气对尾闾关，夹脊河车透顶门。一颗水晶入炉内，赤龙含汞上泥丸。气入丹田养白鸦，斯时方日结黄芽。华池神水含明月，取得刀圭大似麻。须知药得火成丹，又要丹逢火则仙。片饷工夫修便现，老成须是过三年。大道分明在眼前，时人不会误归泉。黄芽本是乾坤气，神水根基与汞连。认得根源不用忙，三三合九有纯阳。潜通变化神光现，从此朝天近玉皇。合其天地合其元，子母相逢不敢言。先汞后铅为大道，莫教失伴鹤归天。此宝从来二八传，吉年吉月入炉安。十朝火候知时节，必定芽成汞自完。志默忘言理最端，更无一物可相关。回眸谩著些儿力，一得分明万事闲。红铅黑汞大丹基，红黑相投世罕知。两物若还成戊己，仙家故曰一刀圭。日乌月兔两轮凤，根在先天核取难。月夜望中能采取，天魂地魄结灵丹。莫谓金丹事等闲，切须勤苦力钻研。殷勤好问师资学，不在他边在目前。夫鍊还丹先养铅，龟蛇一气产先天。虚心实腹方和合，结就灵砂一粒圆。同行同坐又同眠，终日相随在目前。认得这些须急采，见之便是水乡铅。不是灯光日月星，灵药自有异常明。垂帘久视光明处，一颗堂堂现本真。终日如愚岂有无，谩将闲里著工夫。初时玉液飞空雪，渐见流金满故庐。灵汞通真变化多，只宜存守不宜过。神符默运三关彻，铅趁黄河入大罗。甲龙庚虎镇相随，铅汞同炉始可为。曾取地天交泰事，自然交媾坎和离。周天火候至幽显，运动抽添尽有时。气候何须分八节，只防片饷失毫釐。五行四象坎并离，诗诀分明说与伊。只有工夫下手处，几人会得几人知。若未逢师且看诗，诗中藏诀好修持。虽然不到蓬莱路，也得人间死较迟。昼运灵旗夜火芝，抽添运用且防危。若无同志相亲赏，时照炉中火候非。震卦行归西兑乡，三阳姹女弄明珰。巽风吹动珊瑚树，入艮归坤又一场。握拳闭目守流珠，这个元来是入途。不见悟真篇内说，真金起屋几时枯。谁知前短后长机，十二时中只一时。晦朔望弦明进退，鍊成九转结婴儿。昆崙山上火星飞，金木相逢坎电时。药到月圆须满秤，急教进火莫蹉迟。大药须凭神气精，采来一处结交成。丹头只是先天气，鍊作黄芽发玉英。分明只在片言间，老去殊途有易难。先自刀圭言下悟，渐收九转大还丹。两处擒来共一炉，一泓真水结真酥。刀圭滋味吞归腹，浇灌黄芽产玉符。捉将百脉倒归源，自会天然汞见铅。大地山河皆至宝，谁知身里觅先天。宫中眼底火星飞，雷电掀翻白雪垂。身里漏声闻滴滴，三尸精血可充饥。五行四象外边寻，只在当人一寸心。运用阴阳成妙道，直教瓦砾尽成金。偃月炉中煅坎离，片时自有一刀圭。寄言师祖张平叔，万圣千贤总在西。醉倒酣眠梦熟时，满船载宝过曹溪。一才识破丹基处，放去收来绝在伊。西南路上月华明，大药还从此处生。记得古人诗一句，曲江之上鹊桥横。一月三旬一日同，修丹法象夺天功。交加二八为丹母，望远徒劳觅虎龙。尾闾白气贯丹田，一颗真珠软似绵。满地冷光生玉笋，两池秋水漾红莲。鼎炉火候密推排，鍊得纯阳气上来。地户闭时骨体实，天门积渐自然开。水为灵符冲和液，火是丹枢混沌精。会在宫中凝结处，自然结蕊复生英。男儿怀孕是胎仙，只为蟾光夜夜圆。夺得天机真造化，身中自有玉清天。鼎中朱橘亘天红，此是时时养火功。元气归炉神不散，春山春水自春风。金鼎先乾活水银，水银乾了大丹成。分明有个长生草，点铁成金不误人。涕唾精津气血液，真伪混淆须辨惑。从无生有是药材，不可滞他虚幻物。经文变化在须臾，迷者何求日月疏。但守火爻三百刻，产成一颗夜明珠。天源一派接昆崙，最隐无过九曲湾。百万玉龙嘶未断，一江春月趁渔船。精神冥合气归时，骨肉融和都不知。关节自开通畅也，形容光泽似婴儿。分两须当应两弦，此般法象合天渊。回头问取黄婆看，何必区区待口传。铅汞之宗龙虎根，玄牝之户戊已门。只向玉壶春色里，摘枝花去问羲轩。近则三朝远九旬，须知变化有时辰。不知造化长生药，点汞成金也动人。鼎鼎元无药裹寻，寻来出去一般金。铸成大小多随意，便是冰壶妙理深。入鼎须凭重一斤，秤来却是十六星。一星水里真金妙，合作流珠二八停。坎府坳塘石脚泉，星斗相对射高天。潺湲阳脉通青白，沐浴要教金体坚。尽道真人总默然，如何也不示言诠。若不骄傲事无语，只是胸中欠汞铅。天地初分日月高，状如鸡子复如桃。阴阳真气知时节，直待三年脱战袍。龙虎丹砂义最幽，五神金内汞铅流。千朝变紫飞云去，直至大罗天上头。用铅须得汞相和，二姓为亲女唱歌。鍊到紫河车地动，白云相伴鹤来过。红黑相将妇嫁夫，一年一度入丹枢。洞房深处真云雨，产个婴儿一似渠。坎男离女往乾天，买药烧丹不用钱。偃月炉中烹造化，一些妙药要真铅。怪事教人笑几回，男儿今也会怀胎。自家精血自交结，身里夫妻是妙哉。三姓名含二物交，赤龙飞上碧云霄。夜来甘露空中过，片月横空对鹊桥。复姤修持水火宗，兔鸡沐浴内丹红。周天六六寒炉后，十月胎圆显圣功。水火同精间木金，火木知他甚处寻。脱黄著紫因何事，只为河车数转深。玉符金液鍊天仙，月照昆崙一沼莲。试指北方玄武事，龟蛇因甚两相缠。雨洗新篁双凤飞，玉芝花下一灵龟。抱琴弹尽舞仙曲，却放姮娥宴小池。透体金光骨髓香，金筋玉骨尽纯阳。鍊教赤血流为白，阴气消磨身自康。一旦工夫尽志诚，凝神聚气固真精。颜容如玉无饥渴，方显金丹片饷成。翠娥独立水晶宫，体态娇娆有意浓。半夜黄婆来叩户，作媒嫁去与金翁。太乙玄珠金液丹，还元返本驻童颜。更须亲听明师语，方可教君见一斑。夜来一朵碧芙渠，内有红丸滴滴珠。滴下华池是神水，丹田结聚作丹枢。离坎名为水火精，本是乾坤二卦成。但取坎精点离穴，纯乾便可摄飞琼。